|  |  |
| --- | --- |
|  |  |
| Til høringsparterne på vedlagte høringsliste | 2. september 2024 |

# Høring over revideret udkast til forslag til lov om ændring af lov om luftfart og ophævelse af lov om forlængelse af Danmarks deltagelse i det skandinaviske luftfartssamarbejde (Ændring af safety-afgiften og erstatningsansvarsgrænser, bemyndigelser til at fastsætte regler om erstatningsansvarsgrænser og luftfartøjers luftdygtighed og mærkning, præcisering af bestemmelser vedrørende EU-/EØS-statsborgere og EU-/EØS-selskabers registrering af luftfartøjer i Danmark m.v.)

Transportministeriet sendte den 4. juli 2024 udkast til forslag til lov om ændring af lov om luftfart og ophævelse af lov om forlængelse af Danmarks deltagelse i det skandinaviske luftfartssamarbejde (Ændring af safety-afgiften og bemyndigelser til at fastsætte regler om luftfartøjers luftdygtighed og mærkning, præcisering af bestemmelser vedrørende EU-borgere og EU-virksomheders registrering af luftfartøjer i Danmark m.v.) i offentlig høring med en høringsfrist den 22. august 2024.

Transportministeriet sender hermed et revideret udkast til lovforslaget i høring.

Denne supplerende høring over lovforslaget skyldes, at Transportministeriet har modtaget meddelelse fra den internationale civile luftfartsorganisation ICAO om, at erstatningsansvarsgrænserne i Montrealkonventionen (1999) vedrørende skade mv. på passagerer, bagage og gods ændres med virkning fra og med den 28. december 2024. ICAO anmoder i forlængelse heraf de kontraherende stater om at iværksætte de nødvendige tiltag for nationalt at implementere de ændrede erstatningsansvarsgrænser.

Da disse erstatningsansvarsgrænser reguleres i luftfartsloven, giver meddelelsen fra ICAO anledning til at tilføje ændringen af erstatningsansvarsgrænserne i det forslag til lov om ændring af lov om luftfart, der forventes fremsat okt. I (åbningsugen). Foruden en ændring af erstatningsansvarsgrænserne i overensstemmelse med de af ICAO justerede satser foreslås det endvidere at indsætte en bemyndigelsesbestemmelse i luftfartsloven, der muliggør, at transportministeren fremadrettet vil kunne justere disse erstatningsansvarsgrænser administrativt i overensstemmelse med de justeringer, der løbende fastsættes af ICAO.

Ændringerne i lovudkastet relateret til erstatningsansvarsgrænserne er for overskuelighedens skyld markeret med ændringsmarkør.

Foruden ovenstående ændringer relateret til erstatningsansvarsgrænserne er der i forhold til det udkast til lovforslag, der har været i høring i perioden 4. juli 2024 til 22. august 2024, foreløbigt foretaget to materielle ændringer af lovforslaget. I det reviderede lovforslagsudkast indgår den årlige pris- og lønindeksregulering af safety-afgiften som led i de foreslåede ændringer af luftfartslovens § 148. I høringsudkastet fremgik det, at pris- og lønindeksreguleringen ville ske årligt ved tekstanmærkning på finansloven. Samtidigt er det blevet præciseret, at luftfartsselskaberne i praksis *kan* vælge fuldt ud at overvælte afgiften, der er ens for både danske og udenlandske selskaber, på passagererne, hvormed passagererne bærer udgiften. Derudover er der foretaget sproglige og lovtekniske ændringer i lovforslaget.

Ministeriet er fortsat i gang med at bearbejde de høringssvar, der er indkommet i høringsperioden fra den 4. juli 2024 til den 22. august 2024. Der tages derfor forbehold for den endelige stillingtagen til og bearbejdning af høringssvarene, der er indkommet i den tidligere høring.

Ved afgivelse af høringssvar samtykkes til offentliggørelse af høringssvaret, herunder afsenders navn og adresse, på bl.a. Høringsportalen.dk, medmindre regler om beskyttelse af personoplysninger indebærer, at høringssvar eller dele heraf ikke kan offentliggøres.

Transportministeriet skal venligst bede om eventuelle bemærkninger

**senest fredag den 6. september 2024.**

Høringssvar bedes sendt til [sri@trm.dk](mailto:sri@trm.dk) og [trm@trm.dk](mailto:trm@trm.dk).

Spørgsmål vedrørende høringen kan stilles til Simone Ritter på mail sri@trm.dk og telefon 72 26 70 51.

Med venlig hilsen

Simone Ritter  
Chefkonsulent